LAOAG CITY - Maysa nga estudyante ti Mariano Marcos State University (MMSU) ti Batac City ti natay iti pannakalmes kalpasan nga inyanud ti dakkel nga allon iti paset ti baybay iti Brgy Masikil, Bangui, Ilocos Norte.
Binigbig ni PO2 Willie Agedan, imbestigador ti PNP Bangui ti biktima a ni Cheska Agas, 18, residente ti Bacarra, Ilocos Norte ken maysa a Civil Engineering student ti MMSU.
Maob-obserbaran met iti agdama ti maysa pay nga estudyante iti Bangui District Hospital a ni Edgar Avian, taga Brgy Sta Ana, iti ili ti Solsona.
Segun kenni PO2 Agedan, napasamak ti insidente iti panagpi-picture taking dagiti biktima kadua da ti pito a kaklase da iti igid ti baybay idi kellat nga nasabuagan da ti dakkel nga allon ket naiyanud ti dua nga estudyante nga nakatayan ti maysa gapu ti pannakalmes na idinto a ti maysa ket naisalakan dagiti nagresponde a kameng ti Barangay Peacekeeping Action Team (BPATs) no sadino a dagus da nga intatay iti ospital.
KUna ni Agedan, tallo pay nga estudyante ti inyanud ti dakkel nga allon ngem nakataray da idinto a ti uppat pay nga estudyante ket saan ida a nadanon ti dakkel nga allon.
Naammuan a sakbay ti panag-picture taking da iti igid ti baybay ket timmabuno da iti maysa a birthday party ti maysa a kaklase da iti nasao a lugar.
Ti bangkay ti biktima ket inyawiden ti pamilya na iti barangay da.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn